বিশ্বনবী (সা.) বলেছেন : আমার উম্মতের মধ্যে যে দিনাতিপাত করে আর তার উদ্দেশ্য থাকে আল্লাহ্ ভিন্ন অন্য কিছু, সে আল্লাহর রহমত ও সাহায্যপ্রাপ্ত নয়। আর যে মুসলমানদের সমস্যার ব্যাপারে গুরুত্ব দেয় না সে তাদের অন্তর্ভুক্ত নয়। আর যে সাগ্রহে অপমানকে মাথা পেতে নেয় সে আমাদের আহলে বাইতের অনুসারী নয়।তিনি (সা.) মুআযের পুত্র বিয়োগের শোকনামায় তাঁকে এভাবে লিখে পাঠান : এ পত্রটি মুহাম্মাদুর রাসূলুল্লাহর কাছ থেকে মুআয ইবনে জাবালের প্রতি, সালামুন আলাইকুম। আমি মহান আল্লাহর প্রশংসা জ্ঞাপন করছি যিনি ছাড়া আর কোনো উপাস্য নেই। পরসমাচার, আমার কাছে সংবাদ এসেছে যে, তুমি তোমার সেই পুত্রের শোকে বিহ্বল হয়ে পড়েছ যাকে আল্লাহ স্বীয় সিদ্ধান্তে মৃত্যু দান করেছেন। নিশ্চয় তোমার সন্তান আল্লাহর সুখকর দান ছিল যাকে তিনি তোমার কাছে আমানতস্বরূপ রেখেছিলেন এবং মৃত্যুর সময় নির্দিষ্ট ক্ষণে তাকে ফিরিয়ে নিয়েছেন। নিশ্চয় আমরা আল্লার কাছ থেকে এসেছি এবং তাঁরই কাছে ফিরে যাব।